यहाँ जब मीरा यह कहती है कि ‘अपने घर का परदा कर लौं, मैं अबला बौराणी’ तो रोहिणी अग्रवाल दो बातों को लक्षित करती हैं,” एक, हताशा के गर्भ से फूटता स्त्री का विद्रोह और स्त्री के ‘मनुष्यत्व’ के लिए पितृसत्तात्मक व्यवस्था के स्वरूप की पुनर्संरचना। मीरा का विद्रोह उन स्थितियों की पड़ताल करने की नैतिक जवाबदेही है जो ‘अबला’ कही जाने वाली निरीह पराश्रित स्त्री को ‘बौराने’ और ‘आक्रामक’ होने को विवश करती है ; बार बार उन पूर्वग्रहों और जड़ताओं को चीन्ह लेने की आकांक्षा करता है जो स्त्री की आत्मविकास की नैसर्गिक आकांक्षा को ‘लोकलाज’ और ‘कुलकानि’ के उल्लंघन से जोड़ती है – उस कुत्सित मानसिकता को तुरंत निषिद्ध कर देने की मांग करता है जो पुरुष और व्यवस्था की हर अमानुषिकता को अनुशासन और नियम पालन का पर्याय बना देती है।” (अग्रवाल, रोहिणी 2011, 17)